Den amerikanske borgerrettighedsforkæmper Martin Luther King har sagt, at det er en moralsk forpligtelse for et demokratisk sindet menneske at bryde uretfærdige love.

Og det er et udsagn, som de fleste godt kan bakke op om, men som i sin natur også er dybt kontroversielt, fordi definitionen af ’retfærdighed’ har det med at variere efter omstændighederne og personerne. En mands loft er en anden mands gulv.

Netop dette måtte cyberaktivisten Aaron Swartz sande. For han stødte hovedet mod den amerikanske lovgivnings loft, da han ønskede at etablere et nyt fundament for vidensdeling og demokrati ved at påpege det åbenlyst urimelige i, at private virksomheder tjener millioner på at sælge adgang til lovtekster eller videnskabelige artikler, som samfundet allerede har betalt for en gang.